Մամախաթուն (անձնանուն)

Մամախաթուն, հայկական իգական անուն։ Առաջացել է հայերեն Մամա անունից՝ խաթուն պատվանունով։ Կիրառվել է նաև Մամխաթուն տարբերակը։ Հիշատակված է 12-17-րդ դարերում։

Գործածություններ 
 Մամխաթուն Լոռեցի, դուստր Խաչերեսի՝ որդու Աբրահամ Լոռեցու։ Հայրը 1209 թվականին 8 խանութ, 3 տուն և մի այգի նվիրեց Բագնայրի վանքին։ Դուստրը՝ Մամխաթունը, ևս մի խանութ նվիրեց։
 Մամախաթուն իշխանուհի, դուստր Ապուսերհի, կին Վաչուտյանց Վաչեի՝ Արագածոտն գավառի իշխանաց իշխանի, մայրն է Քրդի և Վաչուտի։ Ամուսնու հետ միասին բազմաթիվ նվերներ են արել վանքերին և այդ պատճառով բազմիցս հիշատակվել են 1213-1229 թվականների արձանագրություններում։
 Մամախաթուն, դուստր Քուրդի Վաչուտյանց՝ Արագածոտն գավառի իշխանի, նախորդի թոռն է։ Մահանում է մանուկ հասակում, որից հետո նրա հայրն ու մայրը վաճառում են նրա գույքը և 1235 թվականին նրա անունով կառուցում Սաղմոսավանքի գրատունը և մատուռը, որը զարդարում են ոսկետուփ Ավետարանով և զանազան սպասքներով։
 Մամախաթուն, կին Հասանի, որի թոռը 1265 թվականին մի արձանագրություն է թողել Խաչենի Քոլատակ գյուղում։
 Մամախաթուն, դուստր Հասան Ջալալ Դոլայի՝ Խաչենի մեծ իշխանի, երկրորդ կին Ումեկի՝ Ճարի որդու, մայր Տփղիսեցի Վախթանգ իշխանի։

Ծանոթագրություններ 

Հայկական իգական անձնանուններ